NOTA INFORMATIVA

Tràmit sol·licitud accés a la informació pública a partir de l’1 de juny de 2020

En el BOE del dissabte 23 de maig de 2020 es va publicar la Resolució del 20 de maig de 2020, del Congrés dels Diputats, per la qual s’ordena la publicació de l’Acord d’autorització de la pròrroga de l’estat d’ alarma declarat pel Reial Decret 463/2020, de 14 de març. La pròrroga s’estendrà fins al proper dia 7 de juny.

Tanmateix, però, l’acord desè d’aquest Acord d’autorització de pròrroga deroga, amb efectes des de l’1 de juny de 2020, la Disposició Addicional Tercera del Reial Decret 463/2020, relativa a la suspensió del terminis administratius.

Per tant, des de l’1 de juny, el còmput de tots els terminis que, de conformitat amb la Llei 19/2014, del 29 de desembre, són aplicables per a la tramitació de les sol·licituds d’accés a informació pública, i que hagin estat suspesos, es reprendran en el moment i tràmit en què varen ser suspesos.

Tot i que la Secretaria de Transparència i Govern Obert (Nota informativa de 29 d’abril de 2020) ha recomanat a les unitats d’informació de seguir tramitant, durant la vigència estat d’alarma, les sol·licituds d’accés que havien entrat abans de l’inici de l’estat d’alarma, o que hagin entrat posteriorment, per via telemàtica, cal advertir doncs que a partir del proper dilluns 1 de juny és preceptiu tramitar i resoldre amb normalitat les sol·licituds d’accés.

El còmput del concret termini per a interposar recursos en via administrativa no es reprendrà, sinó que es reiniciarà, també a partir de l’1 de juny, d’acord amb la Disposició addicional vuitena del Reial Decret-llei 11/2020, de 31 de març.

Segueix vigent fins a la finalització de l’estat d’alarma el que disposa l’article 12 del Decret Llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, que estableix que “durant el temps que estiguin vigents les disposicions i mesures de contenció adoptades, i que es puguin adoptar, per fer front a la prevenció i el control de la infecció pel SARS-CoV-2, les sol·licituds d'accés a la informació pública es poden presentar, únicament, per mitjans electrònics.”.

Barcelona, 25.5.2020